สัปดาห์ที่ 1 วันที่ 14 -17 พฤษภาคม พ.ศ.2556

สัปดาห์แรกของการฝึกปฏิบัติการสอนในสถานศึกษา ที่โรงเรียนมุสลิมวิทยาภูเก็ต ซึ่งมีนักศึกษาฝึกปฏิบัติการ สอน รวมทั้งหมด 9 คน โดยจะมีนักศึกษาภาคปกติ 8 คน และภาคกศ.บป 1 คน นักศึกษาสาขาวิชาคอมพิวเตอร์ศึกษา 4 คน นักศึกษาสาขาวิชาวิทยาศาสตร์ทั่วไป 3 คน และนักศึกษาสาขาวิชาพลศึกษา 2 คน ในเริ่มแรกที่ได้เข้าไปในโรงเรียนมุสลิมวิทยาภูเก็ต นักศึกษาทุกคนได้เข้าพบปะกับ ผู้รับใบอนุญาตโรงเรียน ผู้จัดการโรงเรียน ผู้อำนวยการโรงเรียน และฝ่ายวิชาการโรงเรียน ทุกคนได้ให้โอวาสแก่นักศึกษาเพื่อสร้างกำลังกายแรงใจในการปฏิบัติในหน้าที่การสอนตลอดระยะเวลา 1 ปี ได้ให้ข้อคิดดีๆ การวางตัวในโรงเรียน และงานปฏิบัติในหน้าที่การสอนอย่างเต็มความสามารถ จากนั้นแจ้งอาจารย์พี่เลี้ยงของแต่ละคน อาจารย์ ด๊ะลัน หลีวัง ได้เป็นอาจารย์พี่เลี้ยงของดิฉัน ซึ่งจะได้รับมอบหมายในหน้าที่การสอนในระดับชั้นประถมศึกษาปีที่ 1 และ 2 สัปดาห์ละ 8 คาบ และได้รับมอบหมายในการปฏิบัติหน้าที่เวรประจำวัน ทุกวันจันทร์ เวร รับ – ส่งนักเรียนหน้าประตูโรงเรียน โดยจะมาปฏิบัติหน้าที่ก่อนเวลา 07.00 น. วันศุกร์ เวรโรงอาหารโดยจะดูแลนักเรียนไม่ให้ออกไปซื้ออาหารนอกบริเวณโรงเรียน ดูแลนักเรียนให้เข้าแถวซื้ออาหารและนั่งรับประทานอาหารอย่างมีระเบียบเรียบร้อย ดูแลนักเรียนให้มีมารยาทในการรับประทานอาหาร การรักษาความสะอาด การนำอุปกรณ์ทีใช้ในการรับประทานอาหารไปเก็บตามจุดที่กำหนด และเวรควบคุมการทำละหมาดของนักเรียนชั้นประถมศึกษาปีที่ 1 ในสัปดาห์แรกที่ได้ไปโรงเรียน ได้รับมอบหมายจากอาจารย์ฝ่ายวิชาการไปคุมนักเรียนและได้สอนแทนอาจารย์ ชั้นประถมศึกษาปีที่ 1 เนื่องจากอาจารย์ลาคลอด และได้ศึกษาแผนการสอนของโรงเรียนมุสลิมวิทยาภูเก็ต เพื่อทำเป็นแนวทางในการจัดการเรียนรู้ต่อไป